O'rmon. Sahnaning to'risi daraxtzor, o'rtada kattakon to'nka, o'ng chetda to'p bo'lib o'sgan maymanchak. Uyoq-buyoqqa alanglaganicha Quyonxon kirib keladi, atrofga tovush qiladi.

Quyonxon:

- Quyonjo-o-n! Qayerdasan, ukaginam? Tag'in. Adashib qolmagin, mittivoy.

Bu yer gulshan bog' emas,

Bu yer tikanzor o'rmon.

Bunda mehr qalbaki,

Qonuniyam g'irt yolg'on,

Ukajonim, adashma!

Adashganga yaxshilar

Ko'maklashar har mahal.

Bizda darrov yem bo'lar

Birov chalg'ib qolsa sal,

Ukajonim, adashma!

Xavfli emas Qo'rsichqon,

Ko'zi ochiq ko'rdan qo'rq.

Barcha ko'rlar nomidan

Ish ko'ruvchi zo'rdan qo'rq,

Ukajonim, adashma!

"Erk va Adolat" so'zi

Bezar bizning bayroqni.

Asli bayroq kiydirib

Niqoblashgan tayoqni,

Ukajonim, adashma!

Ovoz:

- Vaqa-a-a! Vaq-vaqa-a-a!

Quyonxon cho'chib tovush kelgan tomonga qaraydi. Maymanchak ortidan yum-yumaloq maxluq ko'tarila boshlaydi. Uning ko'zlari kosaday, beso'naqay og'zi irshaygan, dumi shabadada lattaga o'xshab hilpirab turibdi. Quyonxon qo'rqib tisariladi.

Quyonxon:

- Voy-dod! Bu nima balo? Yordam beringla-a-r! (Shilq etib behol o'tirib qoladi).

Quyonjon:

(Maymanchai ortidan irshayib bo'y ko'rsatadi). Ve-xa-xa. Hushingdan ketib qolmadingmi, opa?

Quyonxon:

(Sal o'ziga kelib). Qoch, ukajon! Tezroq qochsang-chi! Anavi ajina yeb qo'ymasin seni. Qoch deyapman!

Quyonjon:

Dadil eding, tiling burro, qaqajon,

Endi qalt-qalt titrayapsan, opajon.

Xudoyim zap bergan ekan yurakdan,

Ajinani farqlolmasang pufakdan.

Quyonxon:

Nima deding,

Qanaqa pufak?

Quyonjon:

Ko'ryapsan-ku,

Shunaqa pufak.

Quyonxon:

Axir pufak nima o'zi,

Muncha katta og'zi, ko'zi?

Quyonjon pufakning dumini o'siq shoxga dikkaytib ilib, opasining yoniga o'tadi.

Quyonjon:

Bugun bizning o'rmonga

Tutun purkab, dirillab,

Keldi temir arava

Och hayvondek zirillab.

Tushdi undan to'rt odam:

Ota, ona, qiz-o'g'li.

Savat ushlab, butazor -

Tomon kelishdi to'g'ri.

Ota terdi maymanchak,

Ona terdi maymanchak.

Qizi esa o'ynadi

Shoxni qilib hayinchak.

Yolg'iz qolib o'g'ilcha

Xo'p zerikdi, ufladi.

Cho'ntagidan oxiri

Ichak olib, pufladi.

Puflamasdan ilgari

Ichakcha edi tildek.

Ishib-ishib, shu desang,

Bo'ldi qorindor fildek.

Quyonxon:

Demak jinlar makrini

Ko'zing bilan ko'ribsan.

To'rt ajina uchrasa,

Odamlar deb yuribsan.

Odam hatto ajdarni

Yeb tashlar, "go'sht" desang bas,

Ammo o'zi fil tugul,

It yasashga qodirmas.

Quyonjon:

Fil yasadi demadim,

Fildek narsa yasadi.

Keyin loydan gul chizib,

Go'yo uni bezadi,

Maqtangan vaqt qizchaga

Ko'rib qo'y deb pufakni,

Qizcha dedi ermaklab:

"E, yuqot bu g'umbakni!"

So'ngra cho'pak otgandi,

Naq mo'ljalga sanchildi.

"Paq!" etdi-yu, pufak yo'q,

Bir hamlada yanchildi.

Quyonxon (Ukasini quchib):

Yo'q, seni jin chalibdi,

Aljirama, ukajon.

Filni bitta cho'p bilan

Yanchib bo'lmas hech qachon.

Quyonjon:

Eshitmasin Bo'rilar,

Opa, sekinroq baqir.

Fildek narsa deyapman,

Fil deganim yo'q axir.

Quyonxon:

Uka, gaping poyma-poy,

Yorildi deysan pufak,

Unda bu-chi? Bu nima?

Meni qilma ko'p tentak.

Quyonjon:

Bu boshqasi, tushun-da,

Yorilgani - u bo'lak.

Qizcha ketgach, bolakay -

Oldi yana bir ichak.

Uniyam zo'r ishirib,

Dumiga ip bog'ladi.

Katta og'iz, ko'z chizib,

O'z vaqtini chog'ladi.

Kuldi:

- Noming bugundan

Qorinbotir bo'lsin, deb.

O'rmondagi hayvonlar

Sendan qo'rqib o'lsin, deb.

Keyin fikri chalg'idi,

Quvlab ketdi kapalak...

Shundoq qilib, opajon,

Menga qoldi bu pufak.

Tashqaridan begona ovozlar eshitiladi.

Birinchi ovoz:

Ir-r-r!

Ikkinchi ovoz:

Bo'-o'-o'-!

Quyonxon:

(Uzoqqa bo'ylanib)

Uka, tezroq qochaylik,

Kelar poshshomiz Sherxon.

Tayoq ushlab yonida

Vaziri Ayiq polvon.

Quyonjon (Alamnok):

O'zi qanday hayvonmiz

Na uyon, na buyonlik.

Rostin aytsam, opajon,

Jonga tegdi quyonlik.

Doim qo'rqish, berkinish,

Taqdirdan fol ochamiz.

Sherxon bitta, biz mingta,

Qachongacha qochamiz?

(Pufakka qarab qo'yib, mug'ambirona ko'z suzadi).

Mana, Qorinbotir bor,

Kel, yurakni toblaylik.

Biron marta bizlar ham

Shu zo'rlarni boplaylik.

Quyonxon:

Hoy, aqldai ozdingmi?

Sherxon qayda, biz qayda!

Quyonjon:

Ko'pincha kuch-qudratmas,

Aqldan kelar foyda.

(Jo'shqin kayfiyatda opasining qulog'iga nimalarnidir shivirlaydi).

Quyonxon:

Hazilingni qo'ysang-chi,

Nima, jondan to'ydingmi?

Quyonjon:

Hali shunday rejani

Sen hazilga yo'ydingmi?

Qo'rqma, opa, men borman,

Aytganimni qilsang bas.

Makkor bo'lsak bo'pmiz-da

Vaxshiylikka qasdma-qasd.

Quyonxon:

Ehtiyot shart, ukajon,

Kel, betingdan bir yalay.

Baribir sal qo'rqyapman,

Ular yirtqich harqalay.

(Quchoqlashib o'pishadilar).

Quyonjon:

Fil yasama pashshadan,

Titrayverma, endi bor.

Qancha dadil kurashsang,

Omad shuncha bo'lar yor.

Quyonxon ketadi. Quyonjon maymanchak ortiga yashirinadi. Narigi yoqdan Sher bilan Ayiq kirib keladi. Sher hansirab to'nkaga o'tiradi. Ayiq tayoqni changallab yonida qo'qqayadi.

Sher:

- Uf-f, sillam qurib ketdi. Yordam beringla-a-r, degan tovush shu tomondan keluvdimi o'zi?

Ayiq:

- Xuddi shu atrofdan eshitiluvdi. Menimcha kiyikning bolasi bo'lsa kerak.

Sher:

Qoldik qanday zamonga,

Shoh bo'lsamu men buyuk,

Tashna qilsa go'shtiga

Hatto molfe'l bir Kiyik.

Ayiq:

Surbetlikni qarang-a,

O'zi yordam so'radi.

Siz yordamga kelganda,

Nega juftak uradi?

Sher:

Vazir bo'lmay o'l, Ayiq,

Qornim ochdi ja yomon.

Kirpi-mirpi tutsang-chi,

Loaqal ilon-pilon.

Ayiq:

Qiziqsiz-a, xo'jayin,

Ilonni topay qaydan?

Qochar hatto suvarak

Siz bilan biz bor joydan.

Yugurib Quyonxon o'ta boshlaydi. Ayiq uni chalib yiqitib, tayog'i bilan kuragidan ezadi.

Quyonxon:

(Yotgan joyidan Sherga boqib ingraydi). Assalomu alaykum, shohim.

Sher:

(Yalanib so'lak yutadi). Vualaykum assalom.

Ayiq:

Baxtlisiz-da, xo'jayin,

So'rasangiz ilonni,

Tangrim marhamat qilib

Yuboribdi quyonni.

Sher:

Fuqaroni ranjitma,

Avval arzin eshitay.

Gapida tuz bo'lmasa,

Unda shartta tinchitay.

Ayiq:

Bularda tuz, burd bormi,

Oldingizda muloyim.

Fikrlashsa o'zaro,

Tanqid-tanqid har doim.

Sher:

Hoy, vazir, ko'p berilmagin sarqitga,

Bizda hech kim qarshi emas tanqidga.

Toki men bor - bordir erk va adolat,

Senlar bois yog'ar taxtga malomat.

U Bo'rsiqmi, Qalamushmi, Chigirtka,

Tanqid qilsin, xatomni aytsin tikka.

Haq bo'lsa u, tan beramiz joyida,

Haq bo'lmasa, uni yeyish - qoida.

Ayiq (Tirjayib Quyonxonni bo'shatadi):

Bo'pti, Quyon, gapiraver arzingni,

Keyin to'lab qo'yasan jon qarzingni.

Quyonxon:

Sovuq xabar aytmoqchiman, o shohim!.

Og'ir botsa kechirgaysiz gunohim.

Sher:

Sovuq xabar?

Gapni cho'zmay tezroq ayt!

Gunohingni padariga ming la'nat!

Quyonxon:

Bizning to'kin va obod,

Dunyodagi eng ozod

Dorulomon o'rmonda,

Maymanchakzor tomonda

Yovuz maxluq yurganmish,

Qoplonni yeb ko'rganmish.

So'ng yutib to'rt yo'lbarsni,

O'n jayron, qirq qo'tosni,

Beryotganmish tishga zeb,

Endi shohni yeyman deb.

Sher (Sal bezovtalanib):

Ehtiyotdan ayt bizga

O'sha yovning ismini...

Ayiq:

Shohim uning boshin yer,

Men orqaroq qismini.

Quyonxon:

Baxtimizga, xoqonim,

Bo'ling g'olib va omon.

Yovga hushyor boqsangiz,

Chamam, ko'rmaysiz ziyon.

O'sha ablah hayvonxo'r

Ko'p baloga qodirmish.

Nasli, jinsi notayin,

Ismi Qorinbotirmish.

Sher (Qo'zi g'ildirab):

Bay-bay-bay-bay!

Namuncha -

Oti xunuk o'zidan?!

Ayiq (O'zicha):

Qo'rqinch hiydi kelyapti

Xo'jayinning so'zidan.

Shu mahal Quyonjon maymanchak ortidan pufakni qimirlatib na'ra tortadi.

Quyonjon:

- Vaqa-a-a! Vaq-vaqa-a-a!

Olako'z pufakni ko'rib, Sher seskanib o'rnidan turadi. Ayiq go'layib orqaga chekinadi. Quyonxon jo'rttaga Sherning pinjiga suquladi.

Quyonxon:

Qo'rqib ketyapman, shohim. O'sha Qorinbotir shu bo'lmasin!

Sher:

(Tili g'o'ldirab). Qo'-qo'.,. qo'rqma, fuqaro. O'r... o'r... o'rmonda hukumat bor, qonun bor.

Ayiq:

(Sarosimalanib). Tushlik vaqti bo'pqoldi, xo'jayin. Menga boshqa xizmat yo'qmi? (Ketmoqchi bo'ladi).

Sher:

Qimirlama,

He, o'pka!

O'z haddingda tur, vazir!

Senga tekin tushlikni

Ko'rsataman men hozir.

Qani, mundoq beri kel,

Oldinga o't bir qadam.

Ayiq:

Shoh oldini to'sma deb

Nasihat qilgan dadam.

Sher:

E, dadangni qarayu,

U qo'rqoqki - sen qo'rqoq.

Botir bo'l deb pand aytsa

O'larkanmi u maymoq?

Borib Ayiqning tayog'ini tortib oladi, ayamasdan savalay ketadi.

Ayiq:

Men-ku qo'rqoq emasman,

Faqat o'ylayman tiniq.

Hozircha bu dushmanning

Zoti tugal noaniq.

Eng yomoni - biz uning

Kuchi qancha - bilmaymiz.

Vaqtinchaga chekinsak,

Aslo xato qilmaymiz.

Quyonxon:

Bilaylik ne ekanin...

Qorinbotir degani -

Shu bo'p chiqsa mabodo,

Unda ishimiz rasvo:

Qochsak, quvib tutadi,

Hamla qilsak, yutadi.

Ayiq:

Taxminan o'ylab ko'rsak,

Tegmasmikan jim tursak?

Quyonxon:

Ajabmaski hozir qorni to'q bo'lsa,

Shundan kayfi chog'u ko'zi lo'q bo'lsa.

Balki bizni soldi ochiq qamoqqa,

Kechqurunroq qorni ochsa yemoqqa.

Sher (Ayiqqa tayog'ini berib, yana to'nkaga o'tiradi):

Balki o'sha Qorinbotir bu emas...

Kepqolsaydi biron jonzot yaramas,

Gap chalg'itib, surishtirib ko'rardik,

Aniq javob berolmasa, urardik.

Quyonxon:

Aqlingizga ofarin,

Gapingiz to'ppa-to'g'ri.

Ayiq:

Avliyosiz, xo'jayin,

Ana, kelyapti Bo'ri.

Bo'ri xirgoyi qilganicha xush kayfiyatda kirib kelib, chetdagi daraxtni ilhomlanib quchoqlaydi, kuylashda davom etadi.

Bo'ri:

Jon Quyon, to'lpoq Quyon,

Hammani hayron qilasan.

Nega duch kelsak qochib,

Akangni sarson qilasan?

Zoti past Tulki yesa,

Oxiri armon qilasan.

Bo'rini och qoldirib,

Nomini hayvon qilasan.

Ayiq:

Ho', hayvon!

Bo'ri (Shoshib qaraydi):

Labbay, polvon.

Ayiq:

Anqayma, oyoqni o'p.

Bo'ri:

Xo'p dedik-ku, xo'p.

Tez kelib Ayiqning oyog'iga tashlanadi.

Ayiq(Bo'rini tepib):

Buyoqda shoh turibdi,

Atrofga bir qara-da.

Bo'ri:

Unda bu kir oyog'ing

Nima qilar orada?

(Endi borib Sherning oyog'iga yiqiladi)

Manavini oyoq desa bo'ladi,

Pok-haromni farqlashda ko'p hushyorman.

Bunday toza, bunday tansiq oyoqni

O'pishgamas, yalashgayam tayyorman.

(Oyoqni yalab bosh ko'targach, Quyonxonni ko'radi)

O, Quyonxon, azizim!

Omonmisan, bormisan?

Yoki mening mehrimsiz

Changalzorda xormisan?

Quyonxon (Kesatib):

O, qayoqda yuruvding?

Ko'zim uchib turuvdi.

Bo'ri (Fotihaga qo'l ochadi):

Omin! Uzingdan ko'pay!

Kel, ketingga bir tepay.

Sher:

Bas qil! Hozir shartmas tepishmoq!

Eshit, aytay senga topishmoq.

Bo'ri:

Hukmdorim, qulog'im sizda,

Yechvoramiz jumboqni tezda.

Sher:

Oyog'iyam yo'q,

Qulog'iyam yo'q.

Qorni qanor,

Og'zi ombor.

Ko'zi katta,

Dumi latta.

Ayiq:

Topsang - hay-hay!

Topmasang - vay-vay!

Bo'ri:

Topishmoqni topdim aniq.

Sher:

Xo'sh, nima u?

Bo'ri:

Zog'orabaliq!

Sher:

(Ayiqqa)

Mukofot ber sozlab,

Javobiga moslab.

Ayiq Bo'rini dodlatib tayoqda savalaydi.

Ayiq:

Ana, senga mukofot,

Mana, senga mukofot.

Ana, zog'orabaliq,

Mana, zog'orabaliq.

Sher:

Yetar, polvon! Bo'ladi!

Yo'qsa harom o'ladi.

Quyonjon (Maymanchak ortidan pufakni qimirlatib):

Vaqa-a-a! Vaq-vaqa-a-a!

Bo'ri(Bir sapchib tushadi):

Vah! Qanaqa mahluq bu?

Muncha semiz, yog'liq bu?

(Tisarilib, Ayiqqa qapishadi)

Ayiq:

E, nari tur, yopishqoq!

Shudir o'sha topishmoq.

Sher:

Xo'sh, shunaqa maxluqni

Ko'rganmiding ilgari?

Bo'ri:

Bu - yo Hindistonniki,

Yo bo'lmasa Bulg'ori.

Quyonxon:

Qorinbotir bo'lsa-chi?

Eshitganing bormi hech?

Bo'ri (Birdan Sherga yalinib):

Meni qo'shmang bu ishga,

Duo qilay erta-kech...

Ezmalanib men ahmoq

O'tiribman buyoqda.

Qattiq betob yotibdi

Oyim sho'rlik uyoqda.

(Ketmoqchi bo'ladi)

Sher:

Qimirlama joyingdan!

Ayiq:

He, o'rgildim oyingdan.

Quyonxon:

Bo'rivoy, xullas gap shu:

Qorinbotir bo'lsa bu,

Qochsak, quvib tutadi,

Hamla qilsak, yutadi.

Bo'ri:

Turish uchun bunda jim,

Qerak bo'lar mingta shim. -

Quyonjon (Yana pufakni qimirlatib tovush qilady):

Vaqa-a-a! Vaq-vaqa-a-a!

Bo'ri (Battar tipirchilab):

Balki sizlar mahkumsiz

Bunga qurbon bo'lishga.

Ammo yo'qdir haqqingiz

Meniyam yem qilishga!

Ayiq:

Jim bo'l, badbaxt,

Bosvol jahlingni.

Quyonxon:

Chora o'yla,

Ishlat aqlingni.

Bo'ri bezovta alanglaydi, tuyqus diqqati jamlanadi.

Bo'ri:

Aqlli zot kelyapti, ana,

Bitta qurbon ko'paydi yana.

Sirtlon:

Ichdim Suvsar qonini,

Vijdonim qani?

Oldim Kaptar jonini,

Vijdonim qani?

Bo'g'ib yedim Bug'uni,

Vijdonim qaii?

Bo'g'ish, bo'g'ish har kuni!

Vijdonim qani?

(Qo'ynidan ro'molcha olib, ko'zyoshini artadi).

Ayiq:

Ijodingni yig'ishtir, ho' vijdonsiz,

Buyoqda shoh o'tiribdi imkonsiz.

Sirtlon shoshmasdan o'rnidan turib, sipolik bilan Sherga yaqin keladi, xiyol ta'zim qiladi.

Sher:

Kimsan o'zing? Mushukmisan?

Sirtlon:

(Sokin)

Men Sirtlonman, xoqonim.

Sher:

Buncha tundsan? Kasbing nima?

Sirtlon:

G'azalxonman, xoqonim.

Sher:

Shoir bo'lsang, kallang zo'rdir?

Aytayinmi topishmoq?

Sirtlon:

Aytavering...

Shohning kasbi -

Shoirlarga yopishmoq.

Sher:

Oyog'iyam yo'q,

Qulog'iyam yo'q.

Qorni qanor,

Og'zi ombor.

Ko'zi katta,

Dumi latta.

Ayiq:

Topsang - hay-hay!

Topmasang - vay-vay!

Sirtlon:

Kirib kelsa oyoqsiz,

Arzga bo'lsa quloqsiz,

Meshga o'xshasa qorni,

Og'zi eslatsa g'orni,

Ola ko'rinsa ko'zi,

Ortida - latta isi,

Bizga oydek ayon bu -

Shoh chiqargan farmon bu.

Quyonxon:

Gapi tagdor, aqli zo'r,

Afsus, o'zi sal qonxo'r.

Sher:

(Ayiqqa)

Eshitdingmi javobin?

Ayiq:

Tortamiz-da tanobin!

(Sirtlonga)

Shoir uka, qani, yot,

Bir yog'diray mukofot.

Sirtlon yotadi. Har gal beliga tayoq tushgandi gohi. Sal ingraydi, gohi. Chidam bilan lab tishlaydi.

Sher:

Bas qil, polvon! Shoirning -

Tanasi sal bo'lar xom.

Ayiq:

Lekin ba'zi shoirga

Qaltak ham berar ilhom.

Sirtlon (Turib, Sher va Ayiqqa minnatdor boqadi):

Rahmat sizga, janoblar,

Sal tinchlandi vijdonim.

Ko'p xo'rladim yot jonni,

Bir xo'rlandi o'z jonim.

Johil bo'lsa xoqoning,

Zamonang - buzuq maktab,

Vahshiy qilar shoirni

Tirikchilik degan gap.

Ayiq:

Taxtimizga dushman bu,

So'zi o'xshar qotilga.

Shuni tashlyb qochsak-chi

Anov Qorinbotirga?

Sher:

Qorinbotir shumikan,

Oldii aniq bilaylik.

Qeyin, shoir-poirmi,

Bir qurbonlik qilaylik.

Quyonjon (Odatdagidek pufakni panadan qimirlatib):

Vaqa-a-a! Vaq-vaqa-a-a!

Sirtlon (Qattiq taajjublanib):

Yo alhazar! Bu nima?

Ajinami yo hayvon?

Bo'ri:

Yaqin borsang, bir umr -

Tinch qo'yar seni vijdon.

Sher:

Daydib, shuncha yurt kezib,

Qo'p ilmni qilib yod,

Sen ham bunday maxluqni

Ko'rmagansan hech nahot?

Quyonxon:

Buning tili bormaydi

Tanishim kam demoqqa.

Faqat ba'zi do'stlarin

Majbur bo'lgan yemoqqa.

Sirtlon:

Yetar! Jondan to'yib ketdim!

Haqiqatan og'zim qon!

(Birdan hazin tortib)

Endi bildim, bu qon yuqin

Yuvib bo'lmas hech qachon.

Qorinbotir och bo'lsa gar,

Ora kiray joniga.

Ruhim uzr so'rab borsin

Qurbonlarin yoniga.

Sher:

Shoshma, shoir!

O'z joningdan

Sal keyinroq qocharsan.

Yem bo'p balki bu maxluqning

Ishtahasin ocharsan.

Ishtahasi ochildimi -

Boshqaniyam qo'ymas sog'.

Bo'ri:

Chetda she'r-per to'qib turgin,

Kengashaylik biz tinchroq.

Qayerdandir hakkaning shaqillashi eshitiladi. Chetdagi daraxtning tepasiga tikilganicha Tulki kirib keladi.

Tulki (Yuqoriga ovoz qilib):

Salom, suluv Hakkaxon,

Zap olayib ketibsan.

Milliy lapar aytishda

Qarqunoqdan o'tibsan.

Kecha qirga boruvdim,

Uchrab qoldim ammangni.

U desang bir vazifa

Yuklab qo'ydi zimmamga.

Qilib senga vasiyat,

Kasalim deya og'ir,

Qayga nelar ko'mganin

Sanab berdi birma-bir.

Kel, pastga tush aylanay,

Atrofda ko'p begona.

Aytay ammang gaplarin

Qulog'ingga pinhona.

(Yuqoridan Hakkaning qanot qoqqani eshitiladi).

Hoy, qayoqqa qochyapsan?

G'ashlik solma dilimga...

(So'ng ortidan musht do'layib).

Vah, yaramas!

BaribirвЂ”

Tushasan-ku qo'limga!

Ayiq:

Hu, hakkaxo'r! Ho', ayyor!

Beri kel, lo'livachcha.

Tulki (Sherni ko'rgach, boshqalarga parvo ham qilmay, uning oldiga kelib cho'kkalaydi).:

Voy, ko'rar kun bor ekan,

Bardammilar, Sher pochcha?

Ayiq (Kelib Tulkini turtadi):

Pochcha tanla o'ylab zotingni,

To'xtat yolg'on xushomadingni.

Bo'ri:

He, boshingda mingta bit yurgur!

Quyonxon:

Tilyog'lama! Hu, turqing qurg'ur!

Sirtlon:

Ha, firibgar, qayda yuruvding,

Qani mening yashil daftarim?

Tulki:

Tuhmat qilma, daftar meniki,

She'rlariyam - mening gaplarim.

Sirtlon (Atrofdagilarga):

Sevgilimga yozgan pokiza -

She'rlarimni yoyib poxolga,

Tunlar o'qib berar emish bu

Bir jo'jaxo'r o'g'ri Shoqolga.

(Tulkiga g'ijinib)

Hozir seni bo'g'aman, makkor,

Tinchimayman ichmasam qoning.

Sher:

Hovliqmay tur! Buniyam yesang,

Qiynaladi battar vijdoning.

Quyonxon:

Qo'yib bering, hukmdor,

Yesin bu yer yutgurni.

Yorug' dunyo ko'rganmas

Bunday nafsi o'tkirni.

Bir kun qari qo'shnimga

Sullohlanib javradi.

Kino kepti botqoqqa,

Boraylik deb avradi.

Botqoqzorning kinosi

Chiqib qoldi bepoyon.

Mana, bir yil o'tdiki,

Qaytgani yo'q go'l Quyon.

Bo'ri:

Shapko'r bobom bor edi,

Yurardi ko'p adashib.

Shu Tulkidan ko'zdori

Oldi qo'yga almashib.

Suyungandim o'shanda

Deb "Bobomga zo'r bo'ldi".

Bobom dori qo'ydiyu,

Ko'zi tugal ko'r bo'ldi.

Ayiq:

Rostin aytsam, xo'jayin,

Kashmiridir bu Tulki.

Biz - xudoga qarashli,

U-chi - shaytonning mulki.

Boy bo'lasiz degandi

Fol ochib bu aldoqchi,

Ertasiga uyimni

Urib ketdi qaroqchi.

Tulki:

Mana, bo'lding-ku vazir,

Bu boylik emasmi, sur?

Ayiq:

Zo'r folchi bo'lsang, bildir,

Boshqa bir misol keltir,

Tulki:

Yulduz sanab bilganman

Sirtlon qushni bo'g'ishin.

Uch kun oldin aytganman

Ukki tuxum tug'ishin.

Bo'ri:

Ukki tillo tug'maydi.

Bular - ma'lum narsalar.

Tulki:

To'ng'izgayam zo'r ta'bir

Aytgan edim, masalan.

Sher:

Xo'sh, qaiaqa zo'r ta'bir?

Qisqaroq qilib gapir.

Tulki:

Shohim, sizning o'lkangiz

Botqoqlikdan buyog'i.

Narigi yoq - odamlar

Qurgan Sho'ro qishlog'i.

Yashar o'sha qishloqda

To'ng'izvoyning xolasi.

Unga qondosh umuman

Hamma cho'chqa bolasi.

Borma dedim mehmonga

Tushmay desang turmaga.

Quloq solmay boruvdi,

Qamashibdi fermaga.

Sher:

Loy-balchiqqa belanib

Yurar edi qo'lansa.

Nahot hayvon hisoblab,

U iflosni qamashsa?

Tulki:

Shohim, bizning o'rmonda

Majlis kam-u, go'sht serob.

Sho'rolarda, menimcha,

Bu masala sal xarob.

Bo'ri:

Shu bois ov qilishar,

Har birida to'rt miltiq.

Sirtlon:

Ovda yurmay, mol boqsa,

Ko'char edi ish silliq.

Quyonxon:

Ular yomon o'rgangan

Tayyorini ovlashga,

Sabzi ekib bersang ham,

Erinishar kavlashga.

Sher:

Nahot odam jonivor

Bo'lsa mundoq betayin?

Ayiq (Pufakka ishora qilib):

Orqada yov turibdi,

Ko'p chalg'imang, xo'jayin.

Sher (Pufakka sarosimali boqib qo'yib Tulkiga yuzlanadi):

Ha, xo'p, demak folbinsan?

Nomdormisan?

Tulki:

Juda zo'r!

Sher:

Agar chindan zo'r bo'lsang,

Topishmoq bor, topib ko'r:

Oyog'iyam yo'q,

Qulog'iyam yo'q.

Qorni qanor,

Og'zi ombor.

Ko'zi katta,

Dumi latta.

Ayiq:

Topsang - hay-hay!

Topmasang - vay-vay!

Tulki:

Bu topishmoq qiyinmas,

Nimaligi muhimmas:

Jonli bo'lsa - qulingiz,

Jonsiz bo'lsa - mulkingiz.

Ayiq:

Go'dak emas janob Sher,

Gapga to'g'ri javob ber!

Tulki (Bir zum osmonga sirli tikilib turgach):

Ana!

Ana, Kal Yulduz

Birdan keltirdi darak.

Sehrli topishmoqqa

Javob tayyor...

U - varrak!

Ayiq:

Eshak ham biladiki,

Qorindor bo'lmas varrak-

Sirtlon:

Yulduzingdan o'rgildim,

Bu kallami yo xamak?

Bo'ri:

Hozir bitta tushirsam,

Boshing bo'ladi parrak.

Quyonxon:

Jinnilardek valdirar,

Tili xuddi tartarak.

Sher:

Tulkivoyga bir himmat qilib,

Sovg'a bering ko'pchilik bo'lib.

Ayiq (Tayoq bilan soladi):

Ana, senga varrak!

Mana, senga varrak!

Boshqalar ham tulkini tepkilay ketishadi.

Bo'ri:

He, sendaqangi tabibdan o'rgildim. Mana, senga ko'zdori!

Sirtlon:

Yashil daftarim qani? Qani daftarim deyapman?

Quyonxon:

Qari Quyonni yeyish mana bunaqa bo'ladi!

Sher:

Bo'ldi! Sovg'a ko'p ketdi,

Nog'orachalish bo'pketdi.

Hayvonlar do'pposlashdan to'xtashadi. Faqat Bo'ri eshitmaganga olib uraveradi.

Ayiq:

To'xtasant-chi, Bo'rijon,

Tepadan keldi farmon.

Bo'ri nihoyat tiyilib, Tulkiga g'ijinib boqadi, jazavalanib yana bir tepadi.

Bo'ri:

Bunisi poshshomiz uchun!

Tulki (Yig'lamsirab):

Ojizlarga ko'rsatar

Yomonlar o'z kuchini.

Olvolaqol, vey, Bo'ri,

Enangniyam o'chini.

Quyonjon (Maymanchak ortidan baqiradi).:

Vaqa-a-a! Vaq-vaqa-a-a!

Pufakni ko'rib, Tulkining ensasi qotadi.

Tulki:

Voy-dod! Voy, buvijon! Bu nima?

Quyonxon:

Bilmaysanmi, o'rmonda

Qorinbotir yurganmish.

Yo'lbarsniyu qoplonni

Xappa-xappa urganmish.

Shohim senga bekorga

Aytgani yo'q topishmoq.

Qorinbotir shu bo'lsa,

Unda juda ish chatoq.

Tulki:

Ko'zi buncha chaqchaygan,

Og'zi osmondan katta..

Bunday chog'da uy-uyga

Ketgan ma'qul albatta.

Bo'ri:

Qochsak, quvib tutishi mumkin,

Hamla qiysak, yutishi mumkin.

Ayiq:

Qani, Tulki, unga yaqin bor,

Kimni oldin yerkin - fol ochvor.

Tulki:

Bu mahluqda til bormi o'zi? .

Eshitaylik biron-bir so'zin.

Sirtlon:

Ko'ramiz-da seni yevorsa,

Ajabmaski "Rahmat!"вЂ”devorsa.

Quyonjon (Panadan pufakni qimirlatib):

Vaqa-a-a! Vaq-vaqa-a-a!

Meni zimdan ermaklab

Haddingizdan oshmanglar.

Hozir qornim to'qroqdir,

Ochgunicha shoshmanglar:

Vaqa-a-a!

Hayvonlar talvasaga tushib qolishadi.

Ayiq (Pufakka qo'l qovushtshrib):

Ulug' zotsiz, bilamiz,

Nega ermak qilamiz?

Ermaklagan - hu Sirtlon,

Shuni yeng, tili yomon.

Quyonjon:

Meni alday olmaysan,

Bitta Sirtlon juda kam.

Rohatlanib chaynayman

Hammangizni qilib jam.

Sher (Pufakka ta'zim bilan yaqinlashib):

Kechirgaysiz...

Hayronmiz

Taniyolmay o'zlarin.

Quyonjon:

Mashhur Qorinbotirman!

Chiroylimi ko'zlarim?

Sher:

O, naqadar chiroyli!

Og'zingiz ham kelishgan...

Quyonjon:

Unda taklif etaman

Ichkaridan ko'rishga.

Sher:

E, yo'q!

Rahmat...

Bizlarga

Tashqarisi ham tuzuk.

Quyonjon:

Demak aytmoqchisanki,

Ichkarisi sal xunuk?

Vaqa-a-a! Vaq-vaqa-a-a!

Sher:

Urush-janjal bor joydan

Ketarmish qut-baraka.

Yaxshilikcha kelishsak

Bo'lmaydimi, jon aka?

Ayting, sizga kimlarning

Go'shti ko'proq yoqadi?

Og'zingizga o'zlari

Poda bo'lib oqadi.

Quyonjon:

Yeb yuraman asosan

Poshsho degan zo'rlarni.

Qisman g'ajib turaman

Turli haromxo'rlarni.

Sher (Esankirab):

Bu olamda poshsho kam,

Haromxo'rlar besanoq.

Quyonjon:

Bitta poshsho yuz mingta

Haromxo'rga teng biroq...

So'zlayapsan bezillab

Poshshomisan deyman-da.

Chiqib tursang oldimdan,

Iloj qancha, yeyman-da.

(Pufakni irg'ishlatib kimirlatadi).

Vaqa-a-a! Vaq-Vaqa-a-a!

Sher (Orqaga qochadi).:

Ochofatni ushlanglar,

Yo'qsa shohsiz qolasiz.

Hukumat xavf ostida,

Qanday ahmoq podasiz?!

(Ayiqqa)

E, satqai polvon ket,

Qaltiratma oyoqni.

Davlat senga bekorga

Bermagan bu tayoqni.

Sirtlon:

Arboblarga hukumat

Ulashsa ham tayoqlar,

Sadoqatu aqlni

Topib berar qayoqdan?

Quyonjon:

Vaqa-a-a! Vaq-vaqa-a-a!

Quyonxon:

Voy dod! Quridi sho'rim!

Zo'r eding-ku, hoy, Bo'ri!

Sher (Bo'riga):

Doim quyon ovlaysan,

Yig'ishtir bu past ishni.

Ana, senga yirigi,

Buyuraman g'ajishni!

Bo'ri:

Tekin kiyib, yeb yurgan

Askarlarni chaqiring.

Men shunchaki fuqaro,

Harbiylarga baqiring.

Tulki (Atrofdagilarni qayrab):

Qorinbotir, menimcha,

Yemoqchilar poshshoni.

Biz na shoh, na haromxo'r,

Qochvorsak-chi osoni?

Quyonjon:

Vaqa-a-a! Vaqa-vaqa-a-a! Birontang ham joyingdan qimirlama-a-a!

Hayvonlar dong qotib qolishadi.

Quyonxon:

Voy-voy-voy! Hammamizni yeb qo'yadi shekilli?

Quyonjon:

Qo'rqma-a, hozir qornim to'-o'-q. Senlarni ochqaganimda yeyma-a-n. Ko'p-ko'p yeyman, to'p-to'p yeyman! Vaq-vaqa-a-aq.

Quyonxon:

E, xayriyat, jim bo'ldi yana,

Achchig'iga tegmay turaylik.

Qorni savil ochgunga qadar

Biron chora izlab.ko'raylik.

Bu orada Quyonjon pufakni qoldirib, maymanchak ortidan g'oyib bo'ladi.

Ayiq:

Kattalarning ko'nglin olmoq-chun

Bordir qirq ming uch yuz xil chora.

Sirtlon:

Shundan Ayiqbopi - itoat,

Bo'ribopi - olqish va pora.

Tulki:

O'zingbopin aytmading biroq.

Sirtlon:

Menbopimi?

Chidab yashamoq!

Quyonjon (Boshqa yoqdan kirib):

Ochiq majlis bo'lyapti, chog'im...

Assalomu alaykum, shohim.

Quyonxon:

Qoch, ukajon!

Biz yoqqa

Qorinbotir kepqoldi.

Dastidan bu o'rmonda

Na hayvon, na cho'p qoldi.

Quyonjon:

Iye, opa, bejo-ku ko'zing,

Tushunmadim, qaytar-chi so'zing.

Bo'ri (Quyonxonga):

Cho'chitvorma dushmanni bexos,

Baqirmasdan gapir, iltimos.

Quyonxon (Ukasiga past tovushda):

Qulog'ingga chalinmaganmi

Qorinbotir degan ochofat?

Hammamizni yemoqchi bo'lib

Turar, ana, o'sha kasofat.

Quyonjon (Pufakka parvosiz boqib):

Iye, yana qaydan keldi bu,

Ilgariyam to'qnashuvdik bir.

Quyonxon:

O'shanda zap omon qolibsan,

Yaratganga ming qatla shukur.

Quyonjon:

Qo'rqma, opa, bilasan o'zing,

Takvandodan ta'lim olganman.

Payti kelsa, bundan zo'rlarni

Quvib yurib rosa solganman.

Tevarakdagi hayvonlar birdan jonlanishadi.

Tulki (Pufakka olazarak boqib qo'yib):

Hoy, Quyonjon, sekinroq gapir...

Bo'ri:

Gaping rostmi, baraka topkur?

Ayiq:

Shuni yengsang, beraman asal.

Sirtlon:

Bag'ishlashim mumkin men g'azal.

Sher:

Ikkilanma, azamat jangchi,

Roziman, shu battolni yanchi!

Quyonjon:

Qilmadi-ku menga yomonlik,

Men ham unga berdim omonlik.

Ketdik, opa, bizga tegmas u...

(Boshqalarga qarab)

Sizlarnikm... balki yemas u.

Bo'ri:

To'xta, uka!

Tulki:

Shoshma, azamat!

Sirtlon (Tulkiga):

Bas qil!

Hadeb yalinmoq uyat.

Ayiq:

Shohim senga bermoqchi unvon...

Sher:

Lashkarboshim bo'lgin, pahlavon!

Quyonjon:

Be-e, askaring juda beta'sir.

Sher:

Ha, mayliga, qilamiz vazir.

Quyonjon:

E, yo'q.

Opa, ketdik...

Sher:

To'xta! Qayt!

Unda o'zing tilagingni ayt.

Tulki (Shivirlab):

Tovuqxona kalitin so'ra.

Bo'ri:

Zo'r qizi bor, kuyov bo'l, jo'ra.

Sirtlon:

Mahbuslarga ozodlik bersin,

Shoirlarni tergamay yursin.

Ayiq:

Tezroq ishlat kallani, shovvoz.

Sher:

Hech tortinma bo'lsa iltimos.

Quyonjon:

Men iltimos qilmayman,

Bitta qat'iy talab bor.

Daryo bilan botqoqning

O'rtasida dala bor.

Bir tomoni chakalak,

Bir tomonda o'pqonlar.

Yashar unda quyonu

Boshqa mayda hayvonlar.

Shu bugundan yirtqichlar

O'rmonidan chiqmasin.

Bizning joyga hech qachon

Qaytib tumshuq tiqmasin.

Otameros yurtimiz

Bo'lsa erkin, mustaqil.

Yumdalashmay ochlikdan

Yashar edik shod, ahil.

Quyonxon:

Mayda hayvonlarga ozodlik! Buloq va maysalar Quyon va Bo'rsiqlarga! Yo'qolsin yirtqichlar hokimiyati!

Sher (Quyonjonga):

Hal qilamiz buni tinch,

Ortiqcha bosh qotirma.

(Quyonxonga pufakni ko'rsatib)

Faqat, tashqi dushmanga

Eshittirib baqirma.

Quyonjon:

Shu gap - gapmi, hukmdor?

Quyonxon:

Qasam ichsin! UвЂ”makkor!

Sher:

O'z so'zimda turmasam,

Noyob dumim uzilsin,

Payxon bo'lsin chorbog'im,

Yangi qasrim buzilsin.

Quyonjon:

Shohga bitta bog' nima,

Mingtasiga o't qo'yar.

Agar qasri buzilsa,

Uni yana el qurar.

Sher:

Jon haqqi ont ichaymi?

Unda bo'ynim eshilsin.

Ovchi otib, po'stinim

Qirq joyidan teshilsin.

Tulki:

Ishonaver qasamga,

Guvohmiz-ku mana biz.

Bo'ri:

Ha, shohimiz insofsiz,

Lekin emas g'alamis.

Quyonjon:

Mayli, unga ishonib,

Dushman bilan olishay.

O'z yurtimning erki deb,

Ayov bilmay solishay.

Qani, yoting!

Sizlarni

Yov damiga tortmasin.

Ulgurji bu ovqatdan

Kuchi battar ortmasin.

Sher:

Buyuraman yotishni,

Chaqirtoshdek qotishni!

(Hamma yotadi).

Quyonjon:

Men tomonga qaramang,

Chaqnamasin ko'zingiz.

Jang paytida chalg'isam,

Zarar ko'rmang o'zingiz.

Sher:

Buyuraman hammaga,

Dumlar pastga tugilsin.

Siyosiy jang vaqtida

Ochiq ko'zlar yumilsin.

Quyonjon hayqirib pufakka tashlanadi, so'ng o'zi Qorinbotir bo'lib na'ra tortadi. O'zining yuziga o'zi tasur-tusur shapatilaydi, bir hayqirib, bir vaqillab yerda yumalaydi, kiyimlarini yirtadi. Har galgi baqiriqlarda hayvonlar yotgan joylarida cho'chib-cho'chib irg'ishlashadi. Quyonjon goh o'z ovozida, goh Qorinbotir bo'lib baqira ketadi.

Quyonjon:

- Mana senga, ochko'z! Mana senga, ishkamba!

- Vaqa-a! Vaq-vaqa-a-a! Yeyma-a-n!

- Birovning yurtiga bosib kelish mana bunaqa bo'ladi!

- Go'shingni titvorama-a-n! Hammangni yutvorama-a-n!

- Kelib-kelib sendan qo'rqamanmi? Takvando qanaqaligini bir ko'rib qo'y! Mana!

- Vaqa-a-a! Jag'imga tepma-a-a!

- Ha-a, qalaysan endi? Panjamg'a ilinding-ku. Xirillama, qo'rqoq.

- Jon Quyonpolvon, meni bo'g'ma-a! Endi senga tegmayma-a-n, dushmanlaringni yeb yurazerama-a-n. Vaqa-a-a! Qo'yvo-o-r, iltimos qilama-a-n!

Yotganlar birin-sirin xiyol bosh ko'tarishib, janggoh tomonga qaramasdan baqirishadi.

Bo'ri:

Ishonmagin, Quyonjon,

Yolg'onchining so'ziga.

Tulki:

G'irt yaponcha usulda

Qo'lingni tiq ko'ziga.

Sher:

Qorinbotir to hayot,

Yurting bo'lolmas ozod.

Ayiq:

Quyonlarga ozodlik!

Erkin bo'lsin Bo'rsiqlar!

Sirtlon:

Hamma mnnbar - shoirga,

Yonib bitsin to'siqlar!

Sher:

Ana, eshit, Quyonjon,

Oddiy xalqning qahrini.

Quyonxon:

Sug'urib ol qornidan

Elning xamma jabrini.

Quyonjon (Pufakni oyoqlari orasiga qisadi).:

- Vaq-vaqa-a-a! Xr-r... Meni qo'yvo-o-r! Xr-r, xr-r!

- Yalinma, qonxo'r! Endi mendan qutulib bo'psan! Mana senga!

(Barmog'ini qattiq niqtaydi, pufakni yoradi).

Paqildoq ovozdan qo'rqib, hayvonlar har tomonga dumalab ketishadi.

Tulki:

Tinchlikmi, ho' Quyonjon,

Qarayversak maylimi?

Quyonjon:

Ha, turinglar,

Boshlaymiz

G'alabaning saylini.

(Hayvonlar ishonib-ishonmay o'rinlaridan turishadi. Quyonjon latta dumni ushlab, pufak qoldig'ini ko'rsatadi).

Mana, o'sha ochko'zning

Qornin shartta yorvordim.

Bo'ri (Yalanib):

Qani ichak-chavog'i?

Quyonjon:

Shu tuproqqa qorvordim.

Tulki:

Ure-e-y!

Yasha, Quyonjon!

Bo'ri:

Takvandong bo'lsin omon.

Sirtlon:

Meni asrading,

Demak -

Vatanga shoir kerak.

Quyonxon:

Kel, bosayin bag'rimga,

Aylanding sen faxrimga.

Hayvonlar Quyonjonni bir-bir qucha boshlaydilar. Sher tabriklashga oshiqqan Ayiqni to'xtatadi.

Sher:

Ha, maymoqvoy, yo'l bo'lsin?

Ayiq:

Tabriklaylik g'ilayni.

Sher:

Bitta chuvrindini-ya?

Bu gapingga o'laymi?

Mana, meni tabrikla,

Laqillatdim Quyonni.

Shunchaki puch va'damga

Yengib berdi dushmanni.

Quyonjon hayvonlar bilan ko'rishayotib Sher va Ayiq tomonga ziyraklanib boqadi. Ularning niyati buzilganini sezib, atrofdagilarga baland tovushda gapiradi.

Quyonjon:

Do'stlar, hozir ortiqcha

Quvonishga o'rin yo'q.

Qorinbotir o'larkan,

Menga qarab urdi do'q.

Tulki:

Nima dedi u ablah?

Bo'ri:

Gapir qilmasdan ilhaq.

Quyonjon:

Qasd olgani kelarmish

Ukasi Qovoqbotir.

Ayiq (Sherga shipshiydi):

Bu gapini eshitib

Bo'pqoldim-ku xavotir.

Sher:

Ha, chamasi hozircha

O'zgaradi rejamiz.

Mayli, o'sha daladan

Vaqtinchaga kechamiz.

Ayiq:

Kim bo'lmayin desa go'sht,

Tezda chetga qochsin, po'sht!

Tabriklashga atayin

Kelmoqdalar xo'jayin.

Sher (Quyonjonga yaqinlashib):

Bo'pti, mitti yurtingga

Erkinlik berdim, ukam.

Shu tomonda tursa bas

Chegaramiz mustahkam.

Qovoqbotir kepqolsa,

Bir o'ylashib ko'ramiz.

Oliy Kengash xo'p desa,

Senga yordam beramiz.

(Yelkasiga qoqib)

Xo'p, hozircha omon bo'l.

Ayiq:

Har doim biz tomon bo'l.

Boshqalar ham xayrlashib keta boshlashadi.

Bo'ri:

Yo'yma meni yomonga,

Ba'zan keptur mehmonga.

Tulki:

O'tsang Sho'ro qishloqqa,

Salom deb qo'y Boboqqa.

Sirtlon:

Eh, Quyonjon, qaniydi

Sen tomonda yashasam.

Yirtqichlikdan qutulib,

Yangi hayot boshlasam.

Hamma ketib, opa-uka yolg'iz qolishadi.

Quyonjon:

Qalay bo'ldi, opajon,

Bopladimmi barini?

Quyonxon:

Ko'rmaysan dsb yurardim

Mo'ylovingdan narini.

Lekin mening yuragim

Tepdi ko'p taka-puka.

Nayrangimiz o'tmasa,

Halok bo'lardik, uka.

Quyonjon:

Axir o'lsak arziydi

Yurtimizning erki deb.

Bugungi kun shavqiyu

Kelajakning ko'rki deb.

Quyonxon:

Endi har bir kunimiz

Bir biridan charogon

Quyonjon:

Yuragimni baribir

Tirnayapti bir armon.

Quyonxon:

Qanday armon?

Quyonjon:

Eh, opa,

Ko'nglim - sho'rlik otamda.

O'z yurtida qisinib,

Yashab o'tdi motamda.

Quyonxon:

Senday mardni yaratdi,

Shudir otamning baxti....

Qo'y, ukajon,

Shu tobda

Yig'lashning emas vaqti,

Jar solaylik baralla,

Butun yurtga taralsin!

Quyonjon (Qayta ruhlanib):

Boshlansinu rost hayot,

Rostgo'y tarix yaralsin!

Quyonxon:

Muborak bo'lsin, uka,

Yangicha havo, shodlik.

Quyonjon:

Muborak bo'lsin, opa,

Mustaqillik, ozodlik.

Bir-birlarini qattiq quchganlaricha turib qoladilar.

Parda

1990 Р№РёР», РўРѕС€РєРµРЅС‚.